Tағдырдың тепе­ріші мен тепкісін көрген тек қана – қазақ
"Tағдырдың тепе­ріші мен тепкісін көрген тек қана – қазақ" | "https://abai.kz/post/69460"
TITLE: Tағдырдың тепе­ріші мен тепкісін көрген тек қана – қазақ
URL: https://abai.kz/post/69460
META: "Tағдырдың тепе­ріші мен тепкісін көрген тек қана – қазақ" | "https://abai.kz/post/69460"
DATE: 26.04.2018
AUTHOR(s): Қажымұқан Ғабдолла
TOTAL WORDS: 301
TEXT: Қытайдағы қазақтар, шындап келгенде, ежелгі ата-бабасының құтты қонысында отыр. Бірақ, қарақұрым қытай мұны өте жақсы білгенімен, білмеген сыңай танытады... Соңғы жылдары қытайдағы қандастарымыздың ауыр ақуалы – жанымызға терең батып келеді. Қоңсылық құрмет пен жәй-жалтарма сөздің уақыты өтіп барады. Мемлекетаралық, ұлтаралық мәселеге – азуы алты қарыс Америка араласты... Қытай ішінде де, Қазақ Елінде де қара қытайдың жансыздары көп. Солар ел арасына сына қағып, тіп­ті, әлеуметтік желілерде қазақ­ты – қазаққа қарсы айдап салып, топалаң жасауын доғарар емес... Асқар таудың арғы жағында да, бергі бетінде де тағдырдың тепе­ріші мен тепкісін көрген тек қана – қазақ. Біздің билік көр­ме­лердің мейрамы мен қала­лардың мерейтойларын өткізумен әлек. Бірқатар құзыр­лы шенеуніктердің елдің маң­дай тері мен жердің қазына-бай­лы­ғын ұрлаудан қолдары тимей жатыр... Тағы да екі түйе сүйкенсе, арасын­да қара шыбын жан тапсыруда... Өз басым, Американы – соншалықты тәуір көрмеймін. Қызылтері халықтың қанын төгіп, елін бопсалаған елден үмітім аз. Дегенмен, Америка – Қытайдағы қазақтарға шынайы жанашырлықтан емес, қуатты Қытайға кезекті күш көрсету үшін ғана байбалам көтеріп отыр. Меніңше, қазақ үшін екі алып елдің текетіресі маңызды емес, маңыздысы – осы арадан қазақтың ұпайын түгендеп қалуға мейлінше тырмысу керек. Бұл мәселеге Елбасымыз Орта Азиялық көршілеріміз – тәжіктер мен өзбектерді, түркімендер мен қырғыздарды – араластырса, тіпті, тиімді болар еді. Өйткені, аусар айда­һар оңайлықпен тынши қой­майды, ал, қазақ мазасызданса, қоңсыларының ауылында дүлей дауыл тұрады... Әлгі бір қазақтық қас дұшпаны-жансыздар: «Пәлен деген зиялы кісі – қазақ мұңына жаны ауырып, бір ауыз сөз айтқан жоқ» – деп, азғандай қазақты алатайдай бүлдіріп жүр... Мәселе – біреудің ала топтың алдына шығып, тамағы жыртылғанша айқайлауында емес... Әрбір намысты қазақтың көзінде жас бар, қазір... Жер де, жігер де – қазақтікі... Қазақ билігі жасанды сыпай­гер­шілікті сақтай отырып, отандастарына мейлінше белсенділікпен араша түсуі керек. Жер бетіндегі әрбір қазақтың тағдыры – қазіргі қазақ билігінің жіті бақылауында һәм жауапкершілігінде болуға тиіс. Ел боламыз десек, етегімізді де, есімізді де жинайық! Үмітімізді үзбейміз! Қажымұқан Ғабдолла Abai.kz
